Document ID: 32014R0901

KOMISIJOS ĮGYVENDINIMO REGLAMENTAS (ES) Nr. 901/2014
2014 m. liepos 18 d.
kuriuo įgyvendinamas Europos Parlamento ir Tarybos reglamentas (ES) Nr. 168/2013 dėl dviračių ir triračių transporto priemonių bei keturračių patvirtinimo ir rinkos priežiūros administracinių reikalavimų
(Tekstas svarbus EEE)
EUROPOS KOMISIJA
atsižvelgdama į Sutartį dėl Europos Sąjungos veikimo,
atsižvelgdama į 2013 m. sausio 15 d. Europos Parlamento ir Tarybos reglamentą (ES) Nr. 168/2013 dėl dviračių ir triračių transporto priemonių bei keturračių patvirtinimo ir rinkos priežiūros (1), ir visų pirma jo 22 straipsnio 7 dalį, 27 straipsnio 4 dalį, 29 straipsnio 4 dalį, 30 straipsnio 2, 3 ir 6 dalis, 32 straipsnio 1 dalį, 38 straipsnio 2 dalį, 39 straipsnio 3 dalį, 40 straipsnio 4 dalį, 50 straipsnio 2 dalį, 51 straipsnio 3 dalį, 57 straipsnio 8 dalį ir 72 straipsnį,
kadangi:
(1)
siekiant aiškumo, nuspėjamumo, racionalumo ir paprastumo ir siekiant sumažinti transporto priemonių gamintojų naštą, šiuo reglamentu, grindžiamu esama praktika, turėtų būti supaprastinti ir standartizuoti tipo patvirtinimo procedūrose naudojami dokumentai;
(2)
nuo tada, kai buvo nustatyti tipo patvirtinimo procedūroms naudojami ir nurodyti Europos Parlamento ir Tarybos direktyvoje 2002/24/EB (2) pavyzdžiai, transporto priemonėse įdiegtos naujos technologijos (pvz., elektros varikliai ar „Euro“ išmetamųjų teršalų lygių taikymas). Taigi minėti pavyzdžiai turėtų būti pritaikyti;
(3)
siekiant nurodyti, kurią tipo patvirtinimo procedūrą pasirinko gamintojas, turėtų būti parengtas naujas „informacinio paketo lapo“ pavyzdys;
(4)
siekiant užtikrinti, kad transporto priemonės būtų suprojektuotos taip, kad liktų saugios pagrįstą laikotarpį, pagal Reglamentą (ES) Nr. 168/2013 turėtų būti sukurti gamintojo deklaracijų dėl funkcinei saugai svarbių sistemų, dalių ir įrangos patvarumo bei transporto priemonės konstrukcijos vientisumo pavyzdžiai;
(5)
siekiant užtikrinti pagrįstą nepriklausomų operatorių prieigą prie transporto priemonės remonto informacijos, įskaitant informaciją, susijusią su transporto priemonėje sumontuotomis diagnostikos sistemomis, ir jų sąveiką su kitomis transporto priemonės sistemomis, gamintojai suteikia neribotą prieigą prie tokios informacijos ir patvirtinimo institucijoms įrodo jų atitiktį tokiam reikalavimui. Reikėtų nustatyti atitinkamo gamintojo liudijimo pavyzdį;
(6)
turėtų būti parengti trys atitikties liudijimo pavyzdžiai, atitinkantys komplektinių, sukomplektuotų ir nekomplektinių transporto priemonių tipo patvirtinimo procedūras;
(7)
siekiant palengvinti veiksmingumo lygio keitimą iš pakategorės (L3e/L4e)-A2 į (L3e/L4e)-A3 ir atvirkščiai, reikėtų numatyti atitinkamos gamintojo deklaracijos pavyzdį, kuris būtų įtrauktas į informacinį paketą. Be to, į atitikties liudijimą reikėtų įterpti naujų įrašų ir naujos informacijos bei reikėtų nustatyti susijusių pakategorių konkrečios identifikavimo plokštelės ypatybes;
(8)
pagal Reglamento (ES) Nr. 168/2013 82 straipsnio 2 dalį gamintojai gali prašyti naujų transporto priemonių ES tipo patvirtinimo arba nacionalinio tipo patvirtinimo pagal tą reglamentą dar prieš pradedant jį taikyti. Siekiant palengvinti to reglamento ankstyvą taikymą, reikėtų leisti naudoti atitikties liudijimo, nustatyto Direktyvos 2002/24/EB IV priede, pavyzdį iki 2015 m. gruodžio 31 d. 5 straipsnio 2 dalyje nustatytomis sąlygomis;
(9)
siekiant supaprastinti kontrolės mechanizmus sumažinant administracinę gamintojų naštą, nebereikėtų reikalauti naudoti priemonių nuo klastojimo kontrolės plokštelę, o joje nurodytą informaciją reikėtų perkelti į identifikavimo plokštelę;
(10)
siekiant supaprastinti dažniausiai naudojamą ES tipo patvirtinimo liudijimą, reikėtų sukurti naują pavyzdį, skirtą vien tik komplektinės transporto priemonės tipo visos transporto priemonės ES tipo patvirtinimui; kitiems transporto priemonių tipų deriniams turėtų būti sukurtas kitoks visos transporto priemonės ES tipo patvirtinimo liudijimo pavyzdys;
(11)
kai gamintojas pasirenka vienos pakopos tipo patvirtinimo procedūrą, prie visos transporto priemonės ES tipo patvirtinimo liudijimo reikėtų pridėti taikytinų reikalavimų ar teisės aktų, kuriuos atitinka transporto priemonės tipas, sąrašą;
Reikėtų nustatyti standartinį ES tipo patvirtinimo liudijimo pavyzdį siekiant suderinti skirtingus sistemų, komponentų ar atskirų techninių mazgų pavyzdžius, kurie buvo anksčiau numatyti atskirose Sąjungos direktyvose;
(12)
reikėtų pakeisti ES tipo patvirtinimo liudijimų, numatytų Direktyvos 2002/24/EB V priede, numeravimo sistemą, kad ši atitiktų naują teisinę aktų, kuriuose išdėstyti tipo patvirtinimo reikalavimai, pagal kuriuos paliudijama atitiktis, struktūrą;
(13)
siekiant suderinti bandymų ataskaitose pateiktos svarbiausios informacijos pateikimą, reikėtų nustatyti minimalius bandymų ataskaitų formatui keliamus reikalavimus;
(14)
siekiant nustatyti tipo patvirtinimo transporto priemonių atliktų bandymų rezultatus, bandymų rezultatų lapas, kuriame pateikiama būtina minimali informacija, turėtų būti ES tipo patvirtinimo liudijimo priedas;
(15)
reikėtų nustatyti dalių arba įrangos, kurios gali kelti didelį pavojų tinkamai transporto priemonės saugai arba jos aplinkosauginiam veiksmingumui svarbių sistemų veikimui, sąrašą;
(16)
reikėtų nustatyti dalių arba įrangos, kurios gali kelti didelį pavojų tinkamai transporto priemonės saugai arba jos aplinkosauginiam veiksmingumui svarbių sistemų veikimui, pateikimo rinkai liudijimo pavyzdį ir liudijimo numeravimo sistemą;
(17)
šiame reglamente numatytos priemonės atitinka Komiteto nuomonę, pateiktą Reglamento (ES) Nr. 168/2013 73 straipsnio 1 dalyje,
PRIĖMĖ ŠĮ REGLAMENTĄ:
1 straipsnis
Dalykas
Šiame reglamente numatomos įgyvendinimo priemonės, nurodytos Reglamento (ES) Nr. 168/2013 72 straipsnyje, skirtos vienodoms sąlygoms nustatyti įgyvendinant administracinius naujų dviračių arba triračių transporto priemonių ir keturračių bei sistemų, komponentų ir atskirų techninių mazgų, kurie suprojektuoti ir pagaminti tokioms transporto priemonėms, patvirtinimo reikalavimus. Taip pat nustatomi administraciniai dalių arba įrangos, kurios gali kelti didelį pavojų tinkamam svarbių sistemų veikimui, pateikimo rinkai ir eksploatavimo pradžios reikalavimai.
2 straipsnis
Informacinio dokumento ir informacinio paketo pavyzdžiai
Gamintojai, kurie teikia paraišką dėl ES tipo patvirtinimo, turi pateikti informacinį dokumentą ir informacinį paketą, kurie nurodyti Reglamento (ES) Nr. 168/2013 27 straipsnio 1 dalyje ir 27 straipsnio 2 dalies a punkte, pagal šio reglamento I priede nustatytus pavyzdžius.
3 straipsnis
Gamintojo patvarumo bandymų ir transporto priemonių konstrukcijos vientisumo deklaracijų pavyzdžiai
Gamintojai, kurie teikia paraišką dėl ES tipo patvirtinimo, turi pateikti deklaraciją apie funkcinei saugai svarbių sistemų, dalių ir įrangos patvarumą, kaip nurodyta Reglamento (ES) Nr. 168/2013 22 straipsnio 2 dalyje, ir transporto priemonės konstrukcijos vientisumo deklaraciją, kaip nurodyta Komisijos deleguotojo reglamento (ES) Nr. 3/2014 (3) XIX priede, pagal šio reglamento II priede nustatytus pavyzdžius.
4 straipsnis
Gamintojo prieigos prie transporto priemonėje sumontuotos diagnostikos sistemos (OBD) ir transporto priemonės remonto ir techninės priežiūros informacijos sertifikatų, kurie įrodo tipo patvirtinimo institucijai, kad laikomasi nuostatų, pavyzdžiai
Gamintojai, kurie teikia paraišką dėl ES tipo patvirtinimo, patvirtinimo institucijai pateikia prieigos prie transporto priemonės OBD ir transporto priemonės remonto ir techninės priežiūros informacijos liudijimą pagal Reglamento (ES) Nr. 168/2013 57 straipsnio 8 dalį ir šio reglamento III priede nustatytus pavyzdžius.
5 straipsnis
Atitikties liudijimų pavyzdžiai
1. Gamintojai išduoda atitikties liudijimą, kaip nurodyta Reglamento (ES) Nr. 168/2013 38 straipsnio 1 dalyje, pagal šio reglamento IV priede nustatytus pavyzdžius.
2. Pagal Reglamento (ES) Nr. 168/2013 82 straipsnio 2 dalį, kuria gamintojams leidžiama prašyti tipo patvirtinimų jau pagal šį reglamentą nuo šio įgyvendinimo reglamento įsigaliojimo dienos iki 2015 m. gruodžio 31 d., vietoje IV priedo 1 priedėlyje nustatyto atitikties liudijimo pavyzdžio gamintojai gali naudoti tokių naujai patvirtintų tipų transporto priemonių atitikties liudijimo pavyzdį, nustatytą Direktyvos 2002/24/EB IV priede, kurio įrašuose Nr. 04 „Transporto priemonės kategorija“ ir Nr. 50 „Pastabos:“ turi būti įterpti informacija ir įrašai, nustatyti IV priedo 2 priedėlyje.
6 straipsnis
Identifikavimo plokštelės ir ES tipo patvirtinimo ženklo pavyzdžiai
Gamintojai išduoda identifikavimo plokštelę ir ES tipo patvirtinimo ženklą, kurie nurodyti Reglamento (ES) Nr. 168/2013 39 straipsnio 1 ir 2 dalyse, pagal šio reglamento V priede nustatytus pavyzdžius.
7 straipsnis
ES tipo patvirtinimo liudijimo pavyzdžiai
Patvirtinimo institucijos išduoda ES tipo patvirtinimo liudijimus, nurodytus Reglamento (ES) Nr. 168/2013 30 straipsnio 1 dalyje, pagal šio reglamento VI priede nustatytus pavyzdžius.
8 straipsnis
ES tipo patvirtinimo liudijimo numeravimo sistema
Pagal Reglamento (ES) Nr. 168/2013 29 straipsnio 4 dalį ES tipo patvirtinimo liudijimai numeruojami pagal šio reglamento VII priede nustatytą suderintą sistemą.
9 straipsnis
Bandymo rezultatų lapo pavyzdys
Patvirtinimo institucijos išduoda bandymo rezultatų lapą, nurodytą Reglamento (ES) Nr. 168/2013 30 straipsnio 3 dalyje, pagal šio reglamento VIII priede nustatytą pavyzdį.
10 straipsnis
Bandymų ataskaitų formatas
Bandymų ataskaitų, nurodytų Reglamento (ES) Nr. 168/2013 32 straipsnio 1 dalyje, formatas turi atitikti šio reglamento VIII priede nustatytus bendruosius reikalavimus.
11 straipsnis
Dalių arba įrangos, kurios gali kelti didelį pavojų tinkamam svarbių sistemų veikimui, sąrašas
Dalių arba įrangos, kurios gali kelti didelį pavojų tinkamam transporto priemonės saugai ar jos aplinkosauginiam veiksmingumui svarbių sistemų veikimui, nurodytų Reglamento (ES) Nr. 168/2013 50 straipsnio 2 dalyje, sąrašas nustatytas šio reglamento X priede.
12 straipsnis
Dalių arba įrangos, kurios gali kelti didelį pavojų tinkamam svarbių sistemų veikimui, pateikimo rinkai ir eksploatavimo pradžios liudijimo pavyzdys ir numeravimo sistema
Pagal nustatytą pavyzdį ir pagal šio reglamento IX priede nustatytą numeravimo sistemą patvirtinimo institucijos išduoda dalių arba įrangos, kurios gali kelti didelį pavojų tinkamam transporto priemonės saugai arba jos aplinkosauginiam veiksmingumui svarbių sistemų veikimui, pateikimo rinkai ir eksploatavimo pradžios liudijimą, kaip nurodyta Reglamento (ES) Nr. 168/2013 51 straipsnio 2 dalyje.
13 straipsnis
Įsigaliojimas ir taikymas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 2016 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2014 m. liepos 18 d.

Labels: 7
10
8
1